ועדת העבודה, הרווחה והבריאות, כנסת 17, פרוטוקול מספר 384, 2008-02-19 12:00

יצחק גלנטי: צהרים טובים לכולנו.

יצחק גלנטי: אנחנו פותחים את הדיון בצו לשכת עורכי הדין (שינוי התוספת לחוק), התשס"ח-2007.

יצחק גלנטי: אבקש את נציגות משרד המשפטים להציג את הנושא.

דפנה גלוק: סעיף 41(א) קובע שמעמדו של מתמחה הוא מעמדו של עובד, למעט מספר חוקים שמתוספים בתוספת שאינם מוחלים על מתמחה.

דפנה גלוק: ביניהם, נמצאים חוק פיצויי פיטורין, חוק שירות התעסוקה, חוק חיילים משוחררים - חזרה לעבודה, ועוד מספר חוקים של שירות המדינה.

דפנה גלוק: אנחנו ביקשנו בשלב זה למחוק מהתוספת ולהחיל על מתמחים את חוק שירות התעסוקה וחוק החיילים המשוחררים - חזרה לעבודה.

דפנה גלוק: אנחנו דנים גם בנושא החוקים של שירות המדינה בנפרד.

דפנה גלוק: לא רצינו לעכב את החוקים האלה, ואמרנו שנריץ את אלה קדימה.

דפנה גלוק: בעבר, לשכת עורכי הדין מסרה שהיא מסכימה.

דפנה גלוק: עכשיו פנו והסבירו לי שיש בעיה קצת יותר מורכבת בנושא קבלת מתמחים.

דפנה גלוק: כמו גם, הלשכה היום עובדת על רפורמה בנושא קבלת מתמחים להתמחות גם לנושא המועדים שבהם הם מתקבלים.

יעל גויסקי: שיהיה לכל מתמחה שוויון הזדמנויות ברגע שהוא פונה למשרדים.

יעל גויסקי: היום המשרדים הגדולים מתחילים את הליך הקבלה לצערנו, כבר בשנה הראשונה.

יעל גויסקי: אנחנו מעוניינים שזה יהיה בשנה השלישית.

יצחק גלנטי: כלומר, כבר בשנה הראשונה הסטודנט נכנס להליך הקבלה הזה.

יעל גויסקי: מדובר בסטודנטים מצטיינים.

יעל גויסקי: בדרך כלל המשרדים הגדולים כבר יודעים שהם למשל לעוד שנתיים-שלוש מחפשים התמחות.

יעל גויסקי: הסטודנט המצטיין כבר יודע שיש את המשרדים המובילים, ונניח שהוא מעוניין להגיע למשרד ש.

יעל גויסקי: הורוביץ לדוגמה.

יעל גויסקי: הוא פונה למשרד ש.

יעל גויסקי: הורוביץ בערך כשנתיים וחצי לפני סוף הלימודים שלו, לפני תקופת ההתמחות.

יעל גויסקי: הוא שולח קורות חיים, הוא שולח גיליון ציונים.

יעל גויסקי: הוא יודע שהציונים שלו הם ציונים של מצטיין.

יעל גויסקי: הם כבר סוגרים, הם מראיינים אותו והם סוגרים אותו לעוד שנתיים.

יעל גויסקי: לא לשנה הבאה, אלא לעוד שנתיים.

יעל גויסקי: הלשכה לא אוהבת את זה.

יצחק גלנטי: עד כמה שידוע לי, לימודי המשפטים הם לימודים של שלוש שנים.

יעל גויסקי: שלוש וחצי שנים.

יעל גויסקי: יש מצבים שפונים בתום השנה הראשונה.

יצחק גלנטי: זה על סמך הציונים של השנה הראשונה כמצטיין שנה א'.

יעל גויסקי: נכון.

יעל גויסקי: הלשכה רוצה למנוע את זה.

יעל גויסקי: אנחנו היום יושבים על רפורמה גדולה בכל נושא ההתמחות.

יעל גויסקי: בין היתר, זו רפורמה שתקבע לוח זמנים מתי המתמחה יכול להגיש בקשה להתמחות במשרד, כך שלא ייווצר מצב של שנתיים מראש, אלא שנה מראש כמו שצריך.

יעל גויסקי: אותו מידע צריך להיות כמובן גם למשרדים, לא לקבל לפני כן.

יעל גויסקי: זה בא על מנת ליצור שוויון הזדמנויות לכולם.

יעל גויסקי: עו"ד אורן פרסקי מטעם לשכת עורכי הדין היה אמור להגיע לדיון הבוקר, אבל בעקבות השלג הוא לא הגיע.

יצחק גלנטי: אבל, אני לא חושב שזה נוגע לגבי חוק שירות התעסוקה.

יעל גויסקי: זה כן נוגע.

דפנה גלוק: הלשכה הביעה חשש שהוראות חוק שירות התעסוקה יכולות ליצור איזושהי התערבות בתהליך של קבלה הן מכיוון שהם ימנעו מגופים פרטים ומירידי השמה למיניהם שיש בכל מיני אוניברסיטאות לעסוק בנושא, והן מכיוון שהם עלולים ליצור מצב – ככל הנראה זו הסיבה שמלכתחילה הוא חויב – שמאמן יחויב לקבל מתמחה שזה משהו שבדרך כלל לא עושים בשל הקשר.

יעל גויסקי: אגב, בעמדה שלנו תומכות גם האוניברסיטאות כמובן.

יעל גויסקי: בדרך כלל בפקולטות למשפטים באוניברסיטאות יש הכוון תעסוקתי שמכוון את הסטודנטים למשרדים.

יעל גויסקי: יש בלשכת עורכי הדין את מרכז ההשמה.

יעל גויסקי: יש היום בשוק גם חברה פרטית בשם "קודקס".

יעל גויסקי: בנוסף, בכל פקולטה למשפטים אתה דרוש מודעה שדרוש למשרד X,Y,Z.

יעל גויסקי: אם המתמחים יצטרכו להגיע לשכות מה שנקרא האבטלה התעסוקה, החשש שלנו זה שמחר שאחת מהלשכות האלה תבוא למשרד X,Y,Z, ותגיד לו: אתה צריך לקחת את המתמחה הזה.

יעל גויסקי: למעשה, זה שונה.

יהודית וסרמן: בשירות התעסוקה לא מחייבים אדם לקחת.

יהודית וסרמן: הוא רשאי לפנות לשירות התעסוקה ולקבל עובד.

יהודית וסרמן: העובדה שעובד מעוניין בעבודה, או לצורך העניין מתמחה נרשם בשירות התעסוקה, לא מחייב שום מעביד לקבל אותו לעבודה.

יעל גויסקי: כן, אבל החשש שלנו הוא שבכל אופן זה יגרום לאיזה עוד מסלול שהוא לא נכון ולא טבעי.

יעל גויסקי: אבל, אנחנו לא מבקשים שלא תדונו בזה.

יצחק גלנטי: האם מאמן איננו רשאי לקחת אדם מחוץ לשירות התעסוקה?

יהודית וסרמן: הוא רשאי.

יצחק גלנטי: אין חוק שמונע את זה ממנו.

יהודית וסרמן: בוודאי.

דפנה גלוק: אנחנו לא חשבנו שזה יוצר איזושהי בעיה, ולכן רצינו למחוק באמת מתוך מחשבה שזה לא ישנה הרבה גם את המצב.

דפנה גלוק: מכיוון שהלשכה מביעה חששות, ומכיוון שאנחנו לא סיימנו את הדיון בתוספת בכל מקרה - החוקים השלמים של שירות המדינה עדיין נדונים אצלנו - אז אמרנו שאנחנו מציעים פשוט להמתין בשלב זה עם המחיקה.

יצחק גלנטי: בסדר.

יצחק גלנטי: אני שואל את השאלות לא משום שאני מתנגד להצעתכם.

יצחק גלנטי: אני פשוט מנסה להבין האם הסיטואציה הזאת לא עשויה לגרום לכך - אולי זה היום כבר ישנו - שעורכי דין הופכים להיות מעין גילדה?

יצחק גלנטי: נכון להיום, כפי שתיארת המאמן מקבל סטודנט אחרי שנה א', אחרי שיש לו כבר את גיליון הציונים של שנה א'.

יצחק גלנטי: אני מאמין שאותו מאמן לפני כן מתייעץ עם המרצים שלו.

יעל גויסקי: לא, ממש לא.

יעל גויסקי: אני יכולה אפילו לספר דוגמה על עצמי.

יצחק גלנטי: האם זה לא נוגע לשאלה האם - - -

יעל גויסקי: לחלוטין לא.

יעל גויסקי: מה שקורה הוא שהמשרדים הגדולים פונים בכמה צורות.

יעל גויסקי: או שהם מפרסמים מודעה בעיתון, או שהם פונים לאוניברסיטאות ואומרים שהם מחפשים למחזור 2009 מתמחים.

יעל גויסקי: האוניברסיטאות מקבלות את הסטודנטים.

יעל גויסקי: הסטודנט עצמו יודע שיש לו יתרון יחסי לעומת חבריו.

יעל גויסקי: אבל, מזכירת החוג לא יודעת זאת.

יעל גויסקי: היא לא נכנסת ובודקת כל מי שבא בפניה.

יעל גויסקי: היא אומרת לו מי הם המשרדים שמחפשים, ושמשרד כך וכך נחשב משרד מאוד מאוד טוב לאותה גילדה שאתה קורא לה, ושזה משרד של עשרים עורכי דין.

יצחק גלנטי: לא התכוונתי, חס וחלילה.

יצחק גלנטי: היה לי חשש מ"גילדאות" כזאת.

יעל גויסקי: או שזה משרד של שלושה עורכי דין שבו יש אווירה משפחתית, ושמתעסק בנושאים מסוימים.

יעל גויסקי: ואז אותו סטודנט שהוא פחות או יותר את נתוניו ואת הרקע שלו, פונה בהתאם למה שיש לו.

יעל גויסקי: הוא כמובן יכול לצרף המלצות של מרצים.

יעל גויסקי: מרכז ההשמה בלשכה עובד אחרת כשלמרכז ההשמה פונים המשרדים.

יעל גויסקי: הם מקבלים את המתמחים שפונים אליהם, הם שולחים עם המתמחים את גיליון הציונים, והם יודעים להגיד אם מדובר במתמחה טוב, מצטיין ועם איזה רמת ציונים – זה הלשכה.

יעל גויסקי: חברת "קודקס" היא חברה פרטית וקשה לי לדבר עליה, כי אני לא מכירה.

יעל גויסקי: כמובן שיש את השילוט והשלטים שגם בלשכת עורכי הדין המשרדים עצמם שמים, גם באוניברסיטאות ובפקולטות הם שמים.

יעל גויסקי: אני יכולה לומר לך שכאשר הייתי מתמחה הרבה פעמים אפילו לא נזקקתי לשירותים האלה, כי אפשר לקחת את הטלפונים של המשרדים ולבדוק באינטרנט.

יעל גויסקי: את יודעת שיש משרד נחשק, ואת מרימה טלפון ומבקשת לדעת מי אחראי על נושא ההתמחות במשרד, ואחר כך את שואלת האם אפשר להעביר קורות חיים.

יעל גויסקי: הראש של סטודנט למשפטים הוא לחשוב קדימה כמה שיותר כי פוחדים לפספס את המועד – זה למשרדים הגדולים והיוקרתיים.

יהודית וסרמן: אני באמת חושבת שאין מניעה להחיל את שירות התעסוקה על מתמחים.

יהודית וסרמן: אבל, לשכת עורכי הדין ומשרד המשפטים הגיעו כאן להסכמה.

יהודית וסרמן: אני חוששת שהחשש העיקרי של לשכת עורכי הדין זה מהחלת החובה של לשכה פרטית לקבל רישיון לפי חוק שירות התעסוקה, כי אני מבינה שיש איזושהי התארגנות כנראה מאוד ברוכה של לשכת עורכי הדין לעשות מאגרים ולהפנות מתמחים, וברגע שיחילו עליהם את חוק שירות התעסוקה הם יהיו חייבים לקבל רישיון, ולעמוד בתנאים די נוקשים של חוק שירות התעסוקה.

יהודית וסרמן: בכל אופן, בשלב זה הם מבקשים שחוק שירות התעסוקה לא יחול על מתמחים.

יהודית וסרמן: אבל, זה נושא שמשרד המשפטים צריך לשקול אם ראוי שזה לא יחול.

דפנה גלוק: צריך לשקול יותר לעומק .

יצחק גלנטי: אנחנו ניתן לכם את הזמן.

יצחק גלנטי: אם תחליטו במועד מאוחר יותר לבצע עוד שינוי אז נשקול את זה מחדש.

יצחק גלנטי: אני מבקש לקרוא את הנוסח.

נועם פלק: "צו לשכת עורכי הדין (שינוי התוספת לחוק), התשס"ח-2008 בתוקף סמכותי לפי סעיף 41א(ב) לחוק לשכת עורכי הדין, התשכ"א-1961 (להלן-החוק), ובאישור ועדת העבודה הרווחה והבריאות של הכנסת, אני מצווה לאמור: שינוי התוספת לחוק 1.

נועם פלק: בתוספת לחוק פרט 3 יימחק.

נועם פלק: "

יהודית וסרמן: פרט 3 יימחק.

יצחק גלנטי: אני מעמיד את זה להצבעה.

יצחק גלנטי: ברוב קולות של 1, אין נמנעים, אין מתנגדים, הצו עובר.

יצחק גלנטי: תודה רבה, הישיבה נעולה.